
RAPORT DE SPECIALITATE

privind aprobarea participării la Programul Termoficare şi a eşalonării multianuale a implementării proiectului ,,Retehnologizare/reabilitare rețea primară de termoficare în Municipiul Timișoara. Etapa 1(zona centrală și zona Constantin cel Mare)”

Având în vedere Referatul de aprobare nr. SC2022-                            al Primarului Municipiului Timişoara şi Proiectul de hotărâre privind aprobarea participării la Programul Termoficare şi a eşalonării multianuale a implementării proiectului ,,Retehnologizare/reabilitare rețea primară de termoficare în Municipiul Timișoara. Etapa 1(zona centrală și zona Constantin cel Mare)”,
Facem următoarele precizări:
La nivelul Ministerului Dezvoltării Regionale şi Administraţiei Publice se derulează Programul multianual de finanţare a investiţiilor pentru modernizarea, reabilitarea, retehnologizarea şi extinderea sau înfiinţarea sistemelor de alimentare centralizată cu energie termică a localităţilor, denumit în continuare Programul Termoficare, aprobat prin Ordonanţă de Urgenţă nr. 53/2019 privind aprobarea Programului multianual de finanţare a investiţiilor pentru modernizarea, reabilitarea, retehnologizarea şi extinderea sau înfiinţarea sistemelor de alimentare centralizată cu energie termică a localităţilor şi pentru modificarea şi completarea Legii serviciilor comunitare de utilităţi publice nr. 51/2006.
Programul Termoficare asigură cofinanţarea obiectivelor/proiectelor promovate de autorităţile administraţiei publice locale pentru modernizarea, reabilitarea, retehnologizarea şi extinderea sau înfiinţarea sistemelor de alimentare centralizată cu energie termică a localităţilor.
Autoritățile administrației publice locale care dețin în proprietate sisteme centralizate de alimentare cu energie termică, pot beneficia de cofinanțare nerambursabilă a proiectelor de investiții, dacă îndeplinesc condițiile prevăzute în Regulamentul privind implementarea Programului Termoficare, aprobat prin Ordinul ministrului lucrărilor publice, dezvoltării și administrației nr. 3194/2019.
Municipiul Timișoara dorește obținerea de finanțare prin Programul Termoficare pentru realizarea obiectivului de investiții ,,Retehnologizare/reabilitare rețea primară de termoficare în Municipiul Timișoara. Etapa 1(zona centrală și zona Constantin cel Mare)”.
Prin Hotărârea Consiliului Local al Municipiului Timişoara nr. 213/04.06.2020 a fost aprobat Studiul de Fezabilitate şi indicatorii tehnico economici pentru obiectivul de investiţii ,,Retehnologizare/reabilitare reţea primară de termoficare în Municipiul Timişoara. Etapa 1(zona centrală şi zona Constantin cel Mare)”.
Ulterior, Consilul Local al Muncipiului Timișoara a aprobat prin Hotărârea nr. 228/15.06.2021 actualizarea Studiului de Fezabilitate și a indicatorilor tehnico economici pentru obiectivul de investiţii ,,Retehnologizare/reabilitare rețea primară de termoficare în Municipiul Timișoara. Etapa 1(zona centrală și zona Constantin cel Mare)”.
Prin Hotărârea Consiliului Local al Municipiului Timişoara nr. 663/21.12.2022 a fost aprobată actualizarea Devizului General pentru obiectivul de investiții ,,Retehnologizare/reabilitare rețea primară de termoficare în Municipiul Timișoara. Etapa 1(zona centrală și zona Constantin cel Mare)”
Obiectivul de investiţii vizează retehnologizarea/reabilitarea a două trasee de rețea primară de termoficare: unul amplasat în zona centrală de la Podul Michelangelo până la Str. Paris (intersecţia cu str. Col. Enescu) și al doilea în zona străzilor Constantin cel Mare, Volta, Brazilor, Holdelor, Sfinţii Apostoli Petru şi Pavel, Perlei.
Valoarea totală a investiţiei este de 73.615.743,01 lei (inclusiv TVA), iar lungimea de traseu a rețelelor de transport ce se preconizează a fi reabilitată este de 3,693 km.
În conformitate cu prevederile Regulamentului privind implementarea Programului Termoficare, pentru a dovedi îndeplinirea condiţiilor de conformitate şi eligibilitate, autorităţile administraţiei publice locale, trebuie să anexeze solicitării de finanțare hotărârea consiliului local/judeţean de aprobare a participării la Programul Termoficare şi a eşalonării multianuale a implementării proiectului, respectiv a alocărilor din bugetul local şi a celor solicitate din bugetul M.L.P.D.A.
Conform art. 4 alin. (1) din Regulamentul menționat mai sus: “Cheltuielile eligibile ale proiectelor depuse în cadrul Programului Termoficare sunt finanțate în cuantum de maxim 85% din fonduri provenite potrivit art. I alin. (3) lit. A) din OUG nr.53/2019 prin bugetul M.L.P.D.A. și respectiv, în cuantum de minim 15% din fonduri proprii ale unităților administrativ-teritoriale beneficiare”. Potrivit prevederilor Regulamentului privind implementarea Programului Termoficare unitățile administrativ-teritoriale beneficiare vor finanța toate cheltuielile neeligibile aferente proiectului, respectiv a cheltuielilor ocazionate de pregătirea proiectului și formularea cererii de finanțare.
Luând în considerare cele expuse mai sus, propunem aprobarea participării Municipiului Timișoara la Programul Termoficare şi a eşalonării multianuale a implementării proiectului ,,Retehnologizare/reabilitare rețea primară de termoficare în Municipiul Timișoara. Etapa 1(zona centrală și zona Constantin cel Mare)”, conform graficului de eșalonare multianuale a implementării proiectului anexat, precum și aprobarea finanțării din bugetul local al municipiului Timișoara a tuturor cheltuielilor neeligibile aferente proiectului, respectiv a cheltuielilor ocazionate de pregătirea proiectului și formularea cererii de finanțare.
Având în vedere cele expuse în prezentul raport, apreciem că proiectul de hotărâre privind aprobarea participării la Programul Termoficare şi a eşalonării multianuale a implementării proiectului ,,Retehnologizare/reabilitare rețea primară de termoficare în Municipiul Timișoara. Etapa 1(zona centrală și zona Constantin cel Mare)” îndeplineşte condiţiile pentru a fi supus dezbaterii şi aprobării plenului consiliului local.

